Lina al-Hathloul , baráttukona fyrir mannréttindum í Sádí-Arabíu , var aðalræðumaður á málþingi sem haldið var í tilefni af alþjóðlega mannréttindadeginum , sem haldinn er hátíðlegur 10. desember ár hvert . Guðlaugur Þór Þórðarson utanríkisráðherra flutti opnunarávarp og sérfræðingar tóku þátt pallborðsumræðum um hlutverk smærri ríkja í mannréttindaráði Sameinuðu þjóðanna og baráttunni fyrir mannréttindum á heimsvísu . Utanríkisráðuneytið stóð fyrir málþinginu í samstarfi við Alþjóðamálastofnun og Mannréttindaskrifstofu Íslands . Lina al-Hathloul hefur að undanförnu barist fyrir frelsi systur sinnar , Loujain al-Hathloul , sem var rænt úti á götu í Sameinuðu arabísku furstadæmunum í maí 2018 og flutt til Sádi-Arabíu þar sem hún hefur síðan setið í fangelsi . Hún hefur meðal annars sætt pyntingum og einangrunarvist . Loujain hafði um árabil barist fyrir afnámi forræðis karla yfir konum í Sádí Arabíu og akstursbanni kvenna . Utanríkisráðherra sagði sögu Loujain og Linu sýna íslenskum stjórnvöldum og öðrum fram á mikilvægi þess að beita sér í mannréttindamálum . Hann fór yfir átján mánaða setu Íslands í mannréttindaráðinu , sagði hafa komið berlega í ljós að rödd smærri ríkja heyrðist rétt eins hátt og stærri ríkja ef þau einsettu sér að beita sér með skýrum hætti , líkt og Ísland hefði gert í málefnum Sádí Arabíu og með ályktun um mannréttindaástand á Filippseyjum . " Frásögn Línu færir okkur heim sanninn um hve mikið hefur áunnist hér á Ísland . Þótt sitthvað megi bæta hér heima fyrir þegar kemur að mannréttindum megum við aldrei gleyma því að þrátt fyrir allt njótum við forréttinda að svo mörgu leyti . Þess vegna verðum við – og fleiri – að tala máli þeirra sem mannréttindi eru brotin á . Ísland er kannski ekki fjölmennasta aðildarríki Sameinuðu þjóðanna en við höfum rödd – og okkur ber að láta hana heyrast , “ sagði Guðlaugur Þór Þórðarson utanríkisráðherra í ávarpi sínu . Loujain al-Hahtloul var ein þeirra mannréttindafrömuða sem hópur ríkja hvatti stjórnvöld í Sádí-Arabíu til að frelsa í sameiginlegri yfirlýsingu í mannréttindaráði Sameinuðu þjóðanna í mars sl. , enda hefðu þau ekkert til sakar unnið annað en að berjast fyrir sjálfsögðum mannréttindum . Ísland hafði frumkvæði að sameiginlegu yfirlýsingunni , sem vakti heimsathygli , en alls stóðu 36 ríki á bak við hana . Lina þakkaði Íslandi þetta frumkvæði í ávarpi sínu og sagði engan þurfa að efast um að það skipti miklu máli að kastljósinu væri beint að Sádí-Arabíu með þessum hætti . Stjórnvöld þar væru viðkvæm fyrir alþjóðlegri gagnrýni og gagnrýnin hefði haft áhrif . Systir hennar hefði enn ekki verið látin laus úr haldi en fjölskylda hennar treysti því að það yrði fyrr en síðar . Í pallborðsumræðum um hlutverk smærri ríkja á vettvangi mannréttindaráðsins tóku þátt þeir Harald Aspelund , fastafulltrúi Íslands í mannréttindaráðinu , Petter Wille , fyrrverandi framkvæmdastjóri norsku mannréttindastofnunarinnar og Kevin Whelan frá Genfar-skrifstofu Amnesty International . Michael Nevin , sendiherra Bretlands á Íslandi , tók enn fremur þátt í umræðunum í forföllum Ritu French , mannréttindasendiherra í fastanefnd Breta gagnvart mannréttindaráðinu . Auk þeirra tóku þátt í umræðunum alþingismennirnir Bryndís Haraldsdóttir og Smári McCarthy og Kári Hólmar Ragnarsson , lögmaður og stjórnarmaður í Mannréttindastofnun Háskóla Íslands .